8)

Artikel 80 affattes således: »Artikel 80 1. Dette afsnit indeholder bestemmelser for de aftaler i offentligt regi og decentralt regi, der er omhandlet i artikel 24 i bilag IV til AVS-EF-aftalen. Det finder tilsvarende anvendelse på det finansielle samarbejde med OLT. 2. I forbindelse med aftaler i offentligt regi gennemføres projekter og programmer direkte af vedkommende AVS-staters administrationer. Fællesskabet yder tilskud til de pågældende administrationers udgifter ved at levere manglende udstyr og/eller materiel og/eller bevilge midler til ansættelse af det nødvendige ekstra personale, f.eks. eksperter fra den pågældende AVS-stat eller fra en anden AVS-stat. Fællesskabets tilskud dækker kun udgifter til supplerende foranstaltninger og midlertidige gennemførelsesudgifter inden for rammerne af kravene til de pågældende projekter. Den finansielle forvaltning af et projekt, der gennemføres i forbindelse med en aftale i offentligt regi i overensstemmelse med første og andet afsnit, foregår over en særlig konto, der forvaltes af en bestyrer og en regnskabsfører, som begge udnævnes af den nationale anvisningsberettigede, efter at den ansvarlige anvisningsberettigede i Kommissionen har godkendt udnævnelsen. 3. For så vidt angår aftaler i decentralt regi overdrager de ordregivende myndigheder som omhandlet i artikel 73, stk. 1, litra a), opgaver vedrørende gennemførelsen af projekter eller programmer til organer, der er undergivet offentlig ret i den eller de pågældende AVS-stater, eller til privatretlige organer, der i retlig henseende er forskellige fra den eller de pågældende AVS-stater. I sådanne tilfælde påtager det pågældende organ sig ansvaret for forvaltningen og gennemførelsen af projektet eller programmet i stedet for den nationale anvisningsberettigede. De således uddelegerede opgaver kan omfatte bemyndigelse til at indgå kontrakter og forvalte kontrakter samt tilsyn med arbejde i den eller de pågældende AVS-staters navn og for deres regning. 4. Aftaler i offentligt regi og aftaler i decentralt regi gennemføres på grundlag af et program over planlagte foranstaltninger og et overslag over de dermed forbundne omkostninger, i det følgende benævnt »programoverslag«. Programoverslaget er et dokument, der fastlægger de nødvendige materielle midler og menneskelige ressourcer, budgettet og de tekniske og administrative bestemmelser for gennemførelsen af et projekt i løbet af en bestemt periode i forbindelse med en aftale i offentligt regi og eventuelt ved indgåelse af offentlige aftaler og ydelse af særlige tilskud. De enkelte programoverslag udarbejdes af bestyreren og regnskabsføreren som omhandlet i stk. 2, for så vidt angår aftaler i offentligt regi, eller af det organ, der er omhandlet i stk. 3, for så vidt angår aftaler i decentralt regi, og de skal derefter godkendes af den nationale anvisningsberettigede og af den ansvarlige anvisningsberettigede i Kommissionen inden iværksættelsen af de foranstaltninger, der er omhandlet i dokumentet. 5. I forbindelse med gennemførelsen af de programoverslag, der er omhandlet i stk. 4, skal procedurerne for indgåelse af aftaler og ydelse af tilskud være i overensstemmelse med de regler, der er anført i henholdsvis afsnit IV og VI. 6. I de finansieringsaftaler, der er omhandlet i artikel 51, stk. 3, skal det angives, om der er mulighed for at gennemføre projekter eller programmer ved aftaler i offentligt regi eller aftaler i decentralt regi.«